钦定古今图书集成/明伦汇编/官常典/第396卷 > 王居安
## 钦定古今图书集成/明伦汇编/官常典/第396卷 > 王居安

按《宋史》本传：“居安，字资道，黄岩人。始名居敬，字简卿，
避祧庙嫌易之。始能言，读《孝经》，有从旁指曰：‘晓此乎’？
即答曰：‘夫子教人孝耳’。刘孝韪七月八日过其家塾，
见居安异凡儿，使赋八夕诗，援笔成之，有思致。孝韪
惊拊其背曰：‘子异日名位必过我’。入太学，淳熙十四
年举进士，授徽州推官，连遭内外艰。柄国者以居安”
十年不调，将径授职事官，居安自请试民事，乃授江
东提刑司干官。使者王厚之厉锋气，人莫敢婴，居安
遇事有不可平面力争，不少屈。入为国子正、太学博
士。入对，首言：“人主当以知人安民为要。人未易知，必
择宰辅、侍从之贤，使引其类；民未易安，必求恺悌循
良之吏，以布其泽。”次言：“火政不修，罪在京尹；军律不
明，罪在殿、步两司。罪钧异罚固不可，安有薄罚，一步
帅而二人置弗问乎？”迁校书郎。居安乞召试，言：祖宗
时惟进士第一不试。苏轼以高科负重名，英宗欲授
馆职，韩琦犹执不从。执政谓居安曰：“朝廷于节度尚
不较，况馆职乎？”居安因言：“节钺之重，文非位极，武非
勋高，胡可妄得？”丞相“言不较，过矣。”时苏师旦命且下，
故居安言及之。改司农丞，御史迎意论劾，主管仙都
观。逾年，起知兴化军。既至，条奏便民事，乞行经界。且
言：蕃舶多得香犀象翠，崇侈俗，泄铜镪，有损无益，宜遏绝禁止，皆要务也。通商贾以损米价，诛剧盗以去
民害。召为秘书丞，转对，言：置宣司不闻进取之良规，
遣小“使，寂无确许之实报。但当严饬守备，益兵据险
以待之，此庙算之上也。”李璧尝语人曰：“比年论疆事，
无若王秘丞之明白者。”还著作郎兼国史实录院检
讨、编修官兼权考功郎官。诛韩𠈁胄，居安实赞其决。
翼日，擢右司谏。首论：𠈁胄以预闻内禅之功，窃取大
权，童奴滥授以节钺，嬖妾窜籍于官庭，刱“造亭馆，震
惊太庙之山；燕乐语笑，彻闻神御之所。忽慢宗庙，罪
宜万死。托以大臣之荐，尽取军国之权，台谏侍从，惟
意是用，不恤公议，亲党姻娅，躐取美官，不问流品，名
器僭滥，动违成法，窃弄威柄，妄开边隙。自兵端一启，
南北生灵，壮者死锋刃，弱者填沟壑，荆、襄、两淮之地，
暴尸盈野，号哭震天，军需百姓，科扰州县，海内骚然。
迹其罪状，人怨神怒，众情汹汹，物议沸腾，而𠈁胄箝
制中外，罔使陛下闻知。宦官宫妾，皆其私人，莫肯为
陛下言者。西蜀吴氏，世掌重兵，顷缘吴挺之死，朝廷
取其兵柄，改畀它将，其策至善。𠈁胄与曦结为死党，
假之节钺，复授以全蜀兵权。曦之叛逆，罪将谁归？使
曦不死，𠈁胄未可知也。𠈁胄数年之间，位极三公，列
爵为王，外则专制东、西二府之权，内则窥伺宫禁之
严，奸心逆节，具有显状。纵使𠈁胄身膏斧钺，犹有馀
罪。况兵衅未解，朝廷傥不明正典刑，何以昭国法，何
以示敌人，何以谢天下？今诚取𠈁胄肆诸市朝，是戮
一人而千万人获安其生也。𠈁胄既有非常之罪，当
伏非常之诛，讵可以常典论哉？”右丞相陈自强“素行
污浊，老益贪鄙，徒以贫贱私交，自一县丞超迁，径至
宰辅，奸险附丽，黩乱国经。较其罪恶，与𠈁胄相去无
几。乞追责远窜，以为为臣不忠、朋邪误国者之戒。”又
劾曦外姻郭倪、郭𠊨，窜岭表，天下快之。继兼侍讲。方
𠈁胄用事，箝天下之口，使不得议己。太府寺丞吕祖
俭以谪死，布衣吕祖泰上书直言，中以危法，流之远
郡。居安奏请明其冤，以伸忠鲠之气。又疏言：“古今之
治，本乱阶，更为倚伏。以治易乱，则反掌而可治；以乱
治乱，则乱去而复生。人主公听则治，偏信则乱。政事
归外朝则治，归内廷则乱；问百辟士大夫则治，问左
右近习则乱；大臣公心无党则治，植党行私则乱；大
臣正小臣廉则治；大臣污小臣贪则乱。如用人稍误，
是一𠈁胄死，一𠈁胄生也。”赵彦逾与楼钥、林大中、章
燮并召，居安言“钥与大中用宗庙社稷之灵，天下苍
生之福，彦逾不可与之同日而语。”彦逾始以赵汝愚
不与同列政地，遂启𠈁胄专政之谋。汝愚斥死，彦逾
“之力居多。而彦逾者，汝愚之罪人也。陛下乃使与二
人者同升，不几于薰莸同器，邪正并用乎？非所以示
趋向于天下也。”疏已具，有微闻者，除目夜下，迁起居
郎兼崇政殿说书。于是为谏官才十有八日。既供职，
即直前奏曰：“陛下特迁臣柱下史者，岂非欲使臣不
得言耶？二史得直前奏事，祖宗法也。”遂极论之。又言：
“臣为陛下耳目官，谏纸未干，乃以迕权要徙他职。不
得其言则去，臣不复留矣。”帝为改容。御史中丞雷孝
友论其越职，夺一官，罢太学诸生有举幡乞留者，四
明杨简邂逅山阴道中，谓此举吾道增重。江陵项安
世致书曰：“左史人中龙也。”逾年，复官，知太平州。当边
遽甫定，岁俭，汰去军群聚寇攘，居安威惠流行，晏然
若无事时。将副刘佑为怨家，诣阙告密，置狱金陵，居
安以书抵当路辨其冤。或谓：“佑自诬服，得无嫌于党
逆乎？”居安曰：“郡有无辜死，奚以守为？”事果白。以直龙
图阁提点浙西刑狱。葛怿者，用戚属恩补官，豪于赀，
尝憾父之嬖，既去而诬以盗，株连瘐死者数人，怿乃
未尝一造庭。居安，一阅得实，立捕系论罪，械送他州。
入对，帝曰：“卿有用之才也。”权工部侍郎，以集英殿修
撰知隆兴府。初，盗起郴、黑风峒，罗世传为之倡，势张
甚。湖南所在发兵扼要冲，义丁表里应援。贼乏食，少
懈，主兵者稍坚持之，则就禽矣。会江西帅欲以买降
为功，遣人间道说贼，馈盐与粮。贼喜，谋益逞，帅以病
卒，继者蹈其敝。贼阴治械外送款，身受官峒中，不至
公府。义丁皆恚曰：“作贼者得官，我辈捐躯壤产，业何
所得？”于是五合六聚，各以峒名其乡。李元励、陈廷佐
之徒，并起为贼矣。放兵四劫，掀永新，撇龙泉，江西列
城皆震。朝廷调江、鄂之兵屯衡赣，而他兵驻龙泉者，
命吉守节制焉。吉守率师往，几为贼困，池兵来援失
利，朝廷忧之，遂以居安为帅。居安以书晓都统制许
俊曰：“贼胜则民皆为贼，官军胜则贼皆为民，势之翕
张，决于此举。将军素以勇名，挫于山贼，可乎？”俊得书，
皇恐，不敢以他帅事居安。居安督战于黄山，胜之，贼
始惧，走韶州，为摧锋军所败，势日蹙。吉守前以战不
利，用招降之策，遣吏持《受降图》来书。贼御江湖两路
大都统，居安笑曰：“贼玩侮如此，犹谓国有人乎？”白诸
朝，吉守以祠去。遂命居安节制江、池大军，驻庐陵督
捕，领郡事。召土豪问便宜，皆言：贼恃险，陟降如猿猱，
若钞吾粮，吾事危矣。居安曰：“吾自有以破贼。”会元励执练木桥贼首李才全至，居安厚待才全而赏元励，
众皆感罗。世传果疑元励之贰己，遂交恶元励，率众
攻世传，居安语俊曰：“两虎斗于穴，吾可成卞庄子之
功。”世传嗾练木桥，贼党袭元励，俘其孥，禽元励以献。
时青草峒贼亦就禽，并磔于吉之南门。元励既诛，世
传以功负恃，益骄蹇，名效顺而实自保。俊请班师，居
安不许，俾因贼堡壁固守。居亡何，世传果与兄世禄
俱叛，居安奏“乞朝廷毋忧，今落其角距，可一战禽也。”
乃密为方略，遣官民兵合围之，世传自经死，斩其首
以徇，群盗次第平。居安之在军中也，赏厚罚明，将吏
尽力，始终用以贼击贼之策，故兵民无伤者。江西人
祠而祝之，刻石纪功。徙镇襄阳，以言者罢，闲居十有
一年。嘉定十五年，与魏了翁同召，迁工部侍郎。时方
受宝，中朝皆动色相贺。入对，首言：“人主畏无难而不
畏多难，舆地、宝玉之归，盍思当时之所以失。”言极切
至。甫两月，以集英殿修撰提举玉隆宫。未几，以宝谟
阁待制知温州，郡政大举。理宗即位，以敷文阁待制
知福州，升龙图阁直学士，转大中大夫、提举崇福宫。
将行，盐寇起宁化，居安以书谕汀守曰：“土瘠民贫，业
于盐，可尽禁耶？且彼执三首恶以自赎，宜治此三人，
他可勿治。”部使者遣左翼军将邓起提兵往，起贪夜
冒险，与寇角以死，军溃，民相惊逃去。事闻，命居安专
任招捕。居安既留，募军校刘华、丘锐者授以计画，至
汀而贼已至郡矣，州人大惧。贼知帅有抚纳意，即引
退。华锐出入贼中，指期约降。有以右班摄汀守者，倔
彊好大言，以知兵自任，欲出不意为己功。贼知其谋，
败降约，而建、剑诸郡并江西啸聚蜂起矣。居安议不
合，叹曰：“吾可复求焦头烂额之功耶？”即拜疏归。居安
以书生于兵事，不学而能，必诛峒寇而降汀寇，皆非
苟然者。卒，累赠少保。居安，宅心公明，待物不贰。有《方
岩集》行世。